12.09.2024

EELNÕU

**Kaitseväe korralduse seaduse, riigipiiri seaduse ja teiste seaduste muutmise seadus (mereolukorrateadlikkuse ja merejulgeoleku parandamine)**

**§ 1. Kaitseväe korralduse seaduse muutmine**

Kaitseväe korralduse seaduses tehakse järgmised muudatused:

**1**) paragrahvis 31 asendatakse tekstiosa „Politsei- ja Piirivalveamet“ vastavas käändes tekstiosaga „Politsei- ja Piirivalveamet või Kaitsepolitseiamet“ vastavas käändes;

**2**) seadust täiendatakse §-ga 32 järgmises sõnastuses:

„**§ 32. Asutusteülene merelistele ohtudele reageerimise koordineerimine**

(1) Kaitseväe juurde luuakse mereliste ohtude töörühm, mille eesmärk ja ülesanded on:

1) toetada mereolukorrateadlikkuse loomist ja tagamist;

2) aidata tagada merel piirirežiim;

3) ennetada merelisi ohte ja nendele reageerida;

4) parandada asutustevahelist teabevahetust.

(2) Käesoleva paragrahvi lõikes 1 nimetatud töörühma kuuluvad vähemalt Kaitseväe asjakohased struktuuriüksused ja julgeolekuasutused ning riigiasutused, kellel on merel ülesanded, mis on seotud avaliku korra, julgeoleku või navigatsiooniohutuse tagamise või järelevalvega.

(3) Kaitseväe juhataja või tema volitatud isik kehtestab mereliste ohtude töörühma töökorra.

(4) Kaitseväe juhataja või tema volitatud isik kehtestab vajadusel merelistele ohtudele reageerimiseks tegevuste kaupa tegevusjuhendid, milles muu hulgas määratakse reageerivad asutused.“;

**3**) seaduse 2. peatükki täiendatakse §-ga 224 järgmises sõnastuses:

**„§ 224. Kaitselennunduse järelevalveteenistus**

(1) Kaitselennunduse järelevalveteenistus (inglise keeles *Military Aviation Authority* – MAA) on täidesaatva riigivõimu institutsioon Kaitseministeeriumi valitsemisalas ning selle põhiülesanne on teha järelevalvet kaitselennunduse üle.

(2) Kaitselennunduse järelevalveteenistus on kaitselennunduse järelevalve teostamisel sõltumatu ning järelevalvele ei kohaldu käsuõigus.

(3) Kaitselennunduse järelevalveteenistus annab muu hulgas käesoleva paragrahvi lõikes 1 nimetatud põhiülesande täitmise käigus asjakohaseid lube ja sertifikaate ning tunnustab teiste asutuste ja organisatsioonide välja antud lube ja sertifikaate.

(4) Kaitselennunduse järelevalveteenistusel on õigus kehtestada nõudeid kaitselennunduse lennundusohutuse tagamiseks, kui seadusega ei ole kehtestatud teisiti.

(5) Kaitselennunduse järelevalveteenistus esitab Kaitseministeeriumile iga aasta 31. märtsiks järelevalvearuande eelmise kalendriaasta kohta. Aruanne peab sisaldama vähemalt kokkuvõtet tehtud järelevalvemenetlustest, avastatud rikkumistest, tehtud ettekirjutustest ja nende täitmisest üksuste poolt, kellele ettekirjutus tehti, samuti peab kirjeldama eelmisel aastal olnud ja jooksva kalendriaasta järelevalve prioriteete.

(6) Käesoleva paragrahvi lõikes 1 nimetatud põhiülesande täitmise eest vastutav struktuuriüksus sätestatakse Kaitseväe põhimääruses.“;

**4**) paragrahvi 45 täiendatakse punktiga 5 järgmises sõnastuses:

„5) veesõiduki ja muu ujuvvahendi tekitatud vahetu ohu tõrjumisel.“;

**5**) paragrahvi 46 täiendatakse lõikega 5 järgmises sõnastuses:

„(5) Rahuajal veesõiduki või muu ujuvvahendi tekitatud vahetu ohu tõrjumiseks jõu kasutamise alustamise otsustab pädev ülem või riigikaitse valdkonna korraldamise eest vastutav minister, teavitades sellest kohe Vabariigi Presidenti. Riigikaitse valdkonna korraldamise eest vastutav minister kehtestab määrusega asjaolud, mille korral ülem on pädev otsustama jõu kasutamise alustamist.“;

**6**) seadust täiendatakse §-ga 471 järgmises sõnastuses:

„**§ 471. Jõu kasutamine veesõidukist ja muust ujuvvahendist lähtuva vahetu ohu tõrjumiseks Eesti merealal**

(1) Kaitsevägi võib rakendada veesõiduki või muu ujuvvahendi ning sellel viibivate isikute vastu jõudu, kui seda on vaja veesõidukist või muust ujuvvahendist lähtuva vahetu ohu tõrjumiseks või korrarikkumise kõrvaldamiseks, sealhulgas kui veesõidukit või muud ujuvvahendit võidakse kasutada Eesti merealal asuva rajatise, elutähtsa teenuse osutaja taristu või sadama, teise veesõiduki või muu ujuvvahendi või riigi julgeoleku või põhiseadusliku korra kahjustamiseks.

(2) Veesõiduki või muu ujuvvahendi vastu tohib jõudu kasutada vaid juhul, kui ühegi teise vahendiga ei ole võimalik vahetut ohtu tõrjuda, ja tingimusel, et jõu kasutamisega kaasnev kahju on oluliselt väiksem kui vahetu ohuga kaasnev võimalik kahju. Meetmete rakendamiseks tuleb valida selline viis, mis eeldatavasti toob kaasa kõige vähem kahjustusi ning neid võib rakendada vaid nii kaua, kui taotletav eesmärk on saavutatud või seda ei ole enam võimalik saavutada.

(3) Käesoleva paragrahvi lõikes 1 nimetatud juhul võib Kaitsevägi veesõiduki või muu ujuvvahendi Eesti merealal sundpeatada või sundida selle Eesti sise- ja territoriaalmerest lahkuma.

(4) Kui käesoleva paragrahvi lõikes 3 nimetatud meetmete rakendamisega ei saa või ei saa õigel ajal tõrjuda vahetut ohtu, võib Kaitsevägi veesõiduki või muu ujuvvahendi uputada.

(5) Enne jõu rakendamist hoiatab Kaitsevägi isikut, kelle suhtes või kelle omandis või valduses oleva veesõiduki või muu ujuvvahendi suhtes ta kavatseb Eesti merealal jõudu kasutada.

(6) Hoiatamisest võib loobuda, kui hoiatamine ei ole võimalik vahetu ohu tõrjumise või korrarikkumise kõrvaldamise kiire vajaduse tõttu.

(7) Käesolevas paragrahvis sätestatud ülesannete täitmisel võib kaasata Eesti Vabariigiga kollektiivse enesekaitse põhimõtet sisaldava lepingu osapooleks oleva riigi relvajõude.“.

**§ 2. Riigipiiri seaduse muutmine**

Riigipiiri seaduses tehakse järgmised muudatused:

**1**) paragrahvi 114 lõiget 1 täiendatakse pärast tekstiosa „33,“ tekstiosaga „44,“;

**2**) paragrahvi 114 lõige 11 muudetakse ja sõnastatakse järgmiselt:

„(11) Merepiiri valvamise ning sise- ja territoriaalmerel piirirežiimi tagamisega seotud riikliku järelevalve teostamisel võib Kaitsevägi kohaldada korrakaitseseaduse §-des 30, 31, 32, 33, 44, 45, 46, 47, 48, 49, 50, 51, 52 ja 53 nimetatud riikliku järelevalve erimeetmeid korrakaitseseaduses sätestatud alusel ja korras.“;

**3**) paragrahvi 13 lõiked 2 ja 7 tunnistatakse kehtetuks;

**4**) paragrahvi 14 lõike 1 punkt 6 tunnistatakse kehtetuks;

**5**) paragrahvi 14 lõikes 11 asendatakse tekstiosa „kooskõlastatult Kaitseväega“ tekstiosaga „Kaitseväe nõusolekul“;

**6**) paragrahvi 141 täiendatakse lõikega 41 järgmises sõnastuses:

„(41) Käesoleva paragrahvi lõikes 1 nimetatud laevaluba võib olla mitmekordne, kui tegemist on Euroopa Liidu liikmesriigi või Euroopa Majanduspiirkonna riigi ranniku- ja piirivalve ülesannet täitva või jäämurdetöid tegeva laevaga.“;

**7**) seadust täiendatakse §-ga 142 järgmises sõnastuses:

„**§ 142. Eesti sise- ja territoriaalmeres taristu ja rajatiste hooldamine ning muud tegevused**

(1) Eesti sise- ja territoriaalmeres taristu ja rajatiste hooldamisega seotud tegevused ning muud tegevused, mille tulemusena kogutakse või võidakse koguda andmeid merepõhja kohta, välja arvatud tegevused, mis on nimetatud §-des 14 ja 141 või reguleeritud teiste seadustega, on lubatud Kaitseväe nõusolekul.

(2) Riigiasutused, kes täidavad seadusega pandud ülesandeid merel, peavad teavitama Kaitseväge oma tegevusest, mis on seotud merelise taristu, mõõte- ja uurimissüsteemide ning navigatsioonimärgistuse paigalduse ja hooldustööde ning meremõõdistustega.

(3) Taristu ja rajatiste hooldamisega seotud tegevusteks loa taotlemise ja andmise korra ning loa taotlemise vormi kehtestab riigikaitse korraldamise valdkonna eest vastutav minister määrusega.

(4) Käesoleva paragrahvi lõikes 1 nimetatud tegevuste puhul on Kaitseväel õigus küsida pildi, video või helina salvestatud andmete koopiat.“.

**§ 3. Kaitseliidu seaduse muutmine**

Kaitseliidu seaduse § 85 täiendatakse lõikega 22 järgmises sõnastuses:

„(22) Meresõiduohutuse seaduses ning laeva lipuõiguse ja laevaregistrite seaduses ning nende alusel antud õigusaktides sätestatud nõuete täitmise üle Kaitseliidus teostab järelevalvet Kaitsevägi.“.

**§ 4. Majandusvööndi seaduse muutmine**

Majandusvööndi seaduse § 11 täiendatakse lõikega 61 järgmises sõnastuses:

„(61) Juriidiline ja füüsiline isik, kelle omanduses, valduses või kasutuses on tehissaared, rajatised ja seadmestikud, peavad teavitama Kaitseväge kõikidest kavandatavatest veealustest vaatlustegevustest ja hooldustöödest. Esitatav teave peab sisaldama riigipiiri seaduse § 142 lõike 3 alusel kehtestatud rakendusaktis sätestatud andmeid.“.

**§ 5. Meresõiduohutuse seaduse muutmine**

Meresõiduohutuse seaduses tehakse järgmised muudatused:

**1**) paragrahvi 1 lõige 4 muudetakse ja sõnastatakse järgmiselt:

„(4) Sõjalaevale kohaldatakse käesoleva seaduse 11. peatükki, Kaitseväe ja Kaitseliidu veesõidukite registris olevale veesõidukile lisaks § 12 lõiget 7, § 13 lõiget 10 ja § 17 lõiget 10, kui seaduse või välislepinguga ei ole sätestatud teisiti.“;

**2**) paragrahvi 12 täiendatakse lõikega 7 järgmises sõnastuses:

„(7) Kaitseväe ja Kaitseliidu veesõidukite registris oleva laeva ja väikelaeva üle teeb tehnilist järelevalvet Kaitsevägi.“;

**3**) paragrahvi 13 täiendatakse lõikega 10 järgmises sõnastuses:

„(10) Kaitseväe ja Kaitseliidu veesõidukite registris oleva laeva ja väikelaeva tehnilise ülevaatuse korra ning tehnilised nõuded laevadele ja väikelaevadele kehtestab Kaitsevägi.“;

**4**) paragrahvi 17 täiendatakse lõikega 10 järgmises sõnastuses:

„(10) Kaitseväe ja Kaitseliidu veesõidukite registris oleva laeva ja väikelaeva merekõlblikuks ja sõidukõlblikuks tunnistamise korra kehtestab Kaitsevägi.“;

**5**) paragrahvi 19 lõikes 7 asendatakse tekstiosa „Sõjalaeva ja enne“ tekstiosaga „Enne“;

**6**) paragrahvi 45 täiendatakse lõikega 52 järgmises sõnastuses:

„(52) Kaitsevägi võib kõrgendatud kaitsevalmiduse, erakorralise seisukorra ja sõjaseisukorra ajal üldkasutataval veeteel laevaliikluse ohutuse tagamiseks korraldada laevaliiklust ja kehtestada ajutisi piiranguid või anda korraldusi Transpordiametile nende kehtestamiseks.“;

**7**) paragrahvi 45 lõikes 12 ja § 904 lõikes 1 asendatakse tekstiosa „politseiasutusele“ tekstiosaga „Politsei- ja Piirivalveametile või Kaitseväele“;

**8**) paragrahvi 531 täiendatakse lõikega 4 järgmises sõnastuses:

„(4) Ankrualal või sadama reidil olevale laevale teenust osutav laev või väikelaev (edaspidi *reiditeenust osutav laev*) peab olema varustatud käesoleva seadusega kehtestatud nõuetele vastava:

1) A-klassi AIS-seadmega, kui ankruala või sadama reid asub kaugemal kui üheksa meremiili rannajoonest;

2) vähemalt B-klassi AIS-seadmega, kui ankruala või sadama reid asub kuni üheksa meremiili kaugusel rannajoonest.“;

**9**) paragrahvi 72 lõige 1 muudetakse ja sõnastatakse järgmiselt:

„(1) Eesti päästepiirkonnas toimunud laevaõnnetusest on laeva kapten, reeder või laevaagent kohustatud teatama viivitamata Politsei- ja Piirivalveametile. Laevaõnnetuse korral on Eesti riigilippu kandva laeva kapten või reeder kohustatud õnnetuse asjaoludest teatama viivitamata Transpordiametile ja Ohutusjuurdluse Keskusele.“;

**10**) paragrahvi 95 täiendatakse lõikega 27 järgmises sõnastuses:

„(27) Reiditeenust osutav laev, mis tegutses enne käesoleva seaduse § 531 lõike 4 jõustumist ja tegutseb pärast edasi, peab olema varustatud nõuetele vastava A-klassi või B-klassi AIS-seadmega hiljemalt kuue kuu pärast käesoleva seaduse § 531 lõike 4 jõustumisest arvates.“.

Lauri Hussar

Riigikogu esimees

Tallinn, „….“ „.............................“ 2024. a.

Algatab Vabariigi Valitsus „…“ „…………………“ 2024. a.

Vabariigi Valitsuse nimel

(allkirjastatud digitaalselt)